Mhux l-ewwel darba li l-gżejjer Maltin iddominaw siti barranin bħal meta saru suġġerimenti biex it-turisti jżuru lil Malta, iżda waħda mill-akbar aħbar li ddominat siti bħall-BBC, CNN, DailyMail u diversi siti oħra, kienet l-aħbar ta' meta waqgħet it-Tieqa tad-Dwejra . Għal darb'oħra din it-tieqa reġgħet issemmiet fuq is-sit tas-CNN, iżda din id-darba fuq nota differenti. L-artiklu bl-isem "After the Azure Window: Malta's many natural wonders" l-ewwel ifakkar il-memorja tat-Tieqa tad-Dwejra b'kummenti mingħand diversi persuni fosthom il-Kap Eżekuttiv tal-Awtorità tat-Turiżmu u jkompli billi jgħid li għalkemm il-gżejjer Maltin tilfu waħda mill-ikbar attrazzjonijiet, din kienet biss il-bidu ta' x'joffru l-Gżejjer Maltin. L-awtriċi ta' dan l-artiklu, Marissa Tejada, bdiet is-suġġerimenti tagħha bit-Tieqa ta' Wied il-Mielaħ. Post li kienu bosta li wara li waqgħet it-Tieqa tad-Dwejra kkummentaw li Għawdex tilfet waħda mit-Twieqi, iżda għandha oħra li għalkemm forsi mhux se tieħu post lil dik tad-Dwejra xorta waħda hi sabiħa u li wieħed għandu jżurha. Kompliet billi semmiet il-bajja tad-Dwejra li għalkemm it-Tieqa m'għadiex hemm, xorta waħda għadha ta' attrazzjoni. Semmiet ukoll il-Grotta tad-Dwejra li wieħed jista' jaqbad lanċa u jmur għal mawra ġewwa din il-grotta, fejn filwaqt li qabel din il-mawra kienet issir biex tgħaddi minn ħdejn it-Tieqa tad-Dwejra, din ir-rotta xorta se tkun qed tkompli ssir hekk kif wieħed jista' jitpaxxa bis-sbuħija ta' dak li tista' joffri d-Dwejra. Fost il-postijiet li wieħed għandu jżur issemmiet ukoll il-Blue Hole li tista' tgħid kienet ġara tat-Tieqa tad-Dwejra. Dan hu post popolari fost il-bugħaddasa. Il-Ġebla tal-Ġeneral hi waħda fost l-attrazzjonijiet li laqtet lil Tejada, fejn qalet li din il-ġebla ngħatat l-isem tagħha waqt it-tmexxija tal-Kavallieri f'Malta. Dan minħabba li huma kienu jħarsu lil din il-ġebla minħabba li fuqha kienu jsibu pjanta rari li tintuża' għall-mediċina bl-isem ta' Malta Fungus. Postijiet oħra li ssemmew f'din il-lista kienu l-Blue Grotto, St. Peters Pool, Għar Lapsi, Dingli Cliffs u l-aħħar u mhux l-inqas il-Blue Lagoon f'Kemmuna.